
ועדת העבודה, הרווחה והבריאות

30.01.2007


הכנסת השבע-עשרה






נוסח לא מתוקן

מושב שני
פרוטוקול מס' 154

מישיבת ועדת העבודה, הרווחה והבריאות

יום שלישי, י"א בשבט התשס"ז (30.01.2007), בשעה 14:00

סדר היום: הצעת חוק ביטוח בריאות ממלכתי (תיקון – פרסום מידע), התשס"ו-2006, של חה"כ אלחנן גלזר, חה"כ יצחק זיו, חה"כ דני יתום, חה"כ מיכאל מלכיאור, חה"כ שרה מרום שלו, חה"כ אורית נוקד, חה"כ משה שרוני, חה"כ יצחק גלנטי (פ/1161).

נכחו:
חברי הוועדה:

משה שרוני – היו"ר

עמי איילון

מוזמנים:
חה"כ יצחק גלנטי 

עו"ד יואל ליפשיץ – סמנכ"ל קופת החולים, משרד הבריאות

יובל פרידמן – משרד האוצר

עו"ד טלי שטיין – ממונה בכירה בייעוץ וחקיקה, משרד המשפטים

חיה סטריאן – מנהלת מחלקת שיווק ארצית, מכבי שירותי בריאות

ד"ר פאול בנדק – רופא מחוז ירושלים, קופת חולים מאוחדת

רויטל בן דוד – עוזרת לתחום מדיניות ציבורית, הסתדרות רפואית

חיים מהל – ראש תחום טיפול ושיקום, הרשות הלאומית למלחמה בסמים

מידד גיסין – צב"י-צרכני בריאות ישראל

ייעוץ משפטי: שימרית גיטלין-שקד

מנהלת הוועדה: וילמה מאור

רשמת פרלמנטרית:מיטל בר שלום


הצעת חוק ביטוח בריאות ממלכתי (תיקון – פרסום מידע), התשס"ו-2006, של חה"כ אלחנן גלזר, חה"כ יצחק זיו, חה"כ דני יתום, חה"כ מיכאל מלכיאור, חה"כ שרה מרום שלו, חה"כ אורית נוקד, חה"כ משה שרוני, חה"כ יצחק גלנטי (פ/1161)

היו"ר משה שרוני:


שלום, אני פותח את ישיבת הוועדה. רשות הדיבור למציע. חבר הכנסת גלנטי, בבקשה. 

יצחק גלנטי:
על פי המציאות הקיימת בקופות החולים חסר מידע שנוגע לגבי חברי מועצת הקופה, חברי הדירקטוריון ואחראים לבירור תלונות החברים. לכן, סעיף זה לחוק ביטוח בריאות ממלכתי 1994 קובע כי כל קופת חולים תעמיד לרשות החברים בה מידע על שירותיה. מוצע לקבוע, כי בנוסף למידע זה יועמד לרשות החברים בקופה גם מידע לגבי מנהלי הקופה האחראים לבירור תלונות חברים. הצעה דומה הוגשה בעבר לכנסת ה-15 על ידי חה"כ יהודית נאות, רשף חן וחברי כנסת נוספים. הצעת החוק הזאת באה לתקן עיוותי מידע שנעשו עד היום. לא נראה לי שהיא מבקשת איזה הוצאות מיוחדות מטעם קופות החולים, מעבר למידע שממילא נמצא.

עמי איילון:

חברי הדירקטוריון יבקשו הגדלת הביטוח האישי שלהם במידה והם נחשפים. 

יצחק גלנטי:

אני לא חושב שזה איזשהו סוד כמוס, שצריך להיות מנוע מידיעת ציבור המבוטחים, ולכן אני מבקש לאשר את זה.

מידד גיסין:

לשם הגילוי הנאות, אני חבר הוועד המפקח של קופת חולים מאוחדת, בנוסף לכל התפקידים שאני ממלא ביישום ועגון זכויות החולים כיו"ר צב"י. אנחנו בהחלט מודעים לכך שיש בעיה מרכזית במערכת הבריאות בנושא מידע, ואנחנו תומכים בהצעה הזאת. אני הייתי מוסיף עוד שורה אחת, הקופות, במסגרת שיוחלט עליה לפרסם את המידע הזה, יפרסמו גם את התקנון של הקופה. מה שאותי מעניין זה תהליך הבחירה של הדירקטוריונים האלה.

היו"ר משה שרוני:
יש מהפכה בדרך. רוצים להפוך את כל קופות החולים לתאגידים. ברגע שקופות החולים יהפכו לתאגידים אז יהיה ברור מה הן התקנות ומי נבחר. בינתיים אני חושב שהחוק הזה הוא טוב ומבורך,ואנחנו מאשרים אותו. 

פאול בנדק:

מאוחדת לא מתנגדת.

מאיר ברודר:

משרד הבריאות לא מתנגד. 

שמרית גיטלין-שקד:

החוק קובע היום כבר היום, שכל תושב זכאי לעיין בתקנון ולקבל ממנו עותק.

קריאה:

תמורת תשלום הוגן.

מידד גיסין:

אם יפרסמו את זה באינטרנט, זה לא צריך לעלות כסף למבוטחים.

שמרית גיטלין-שקד:


הצעת חוק מתייחסת לדירקטוריון, ואנחנו מוסיפים: דירקטוריון לרבות גוף הממלא תפקיד דומה. 

היו"ר משה שרוני:
תודה רבה, הישיבה נעולה. 

הישיבה ננעלה בשעה 14:15. 
